apuntmenorca.com

Pedra en Viu 2023
2023-09-01 11:00 - 12:00
Pedra en Viu, la secció local del festival Pedra Viva (https://apuntmenorca.com/ca/actualitat/pedra-viva-2023/), arriba a la seva sisena edició. Aquest 2023, la mostra nascuda per a exhibir el talent creatiu dels menorquins, s'obre a totes les illes de la comunitat, convertint-se en una jornada escènica balear. Aquesta jornada d'arts escèniques de les Illes Balears tindrà lloc el dia 1 de setembre amb 9 obres seleccionades d'entre totes les propostes presentades, de les 11 del matí fins a les 22 h. Seguint el criteri i la personalitat del festival, es podrà veure una gran varietat de llenguatges escènics i en diferents espais no escènics del centre de Ciutadella. Com a novetat, la mostra Pedra en Viu també canvia la seva localització i se situa en diversos espais emblemàtics del nucli antic de Ciutadella i voltants. La Placeta del Roser, Can Saura, el Pla de Sant Joan o el pati de la casa senyorial Cas Compte, són alguna d'elles. Les entrades individuals per a cada peça tenen un preu de 3 € i poden adquirir-se a través de la plataforma koobin o en els accessos de cada espai, també està disponible l'abonament de 18 € per a veure tots els espectacles de la mostra.
Programació Pedra en Viu 2023
11.00 h | ULL AL PEU · Cia. Ses Margalides Performance | Placeta del Roser | 20 min Una proposta de performance amb la comunitat. Pugen damunt d'escales, pedres, cadires...es projecten allà on s'imaginen i, d'aquesta manera, on posen l'ull, posen el peu. L'Ull a peu s'estrenà amb motiu de la Fira de les Dones 2023 a Manacor, on tres dones s'animen i es conjuguen per a expressar-se a través de la performance, el moviment, la dansa, la crítica, el site específic i la comunitat. Elles són Margalida Lliteras, Margalida Brunet i Margalida Salas. 11.30 h | MAR DE FONS Dansa i visuals | Can Saura | 20 min Mar de fons ens parla de les emocions que ens travessen el cos i de com el nostre sentir les fa moure, transformar i deixar anar com si fos aigua. Un espectacle de dansa contemporània en què l'aigua es convertirà en un element suggeridor per a pensar-se, percebre's, explorar les emocions i la manera com transitar-les. Victoria Janer, coreògrafa i ballarina & Giuditta Bussetti, escenògrafa, art visual i ballarina 12. 00 h | QÜESTIÓ D'HONOR · Xàfec Teatre Teatre | La Margarete | 70 min A Qüestió d’Honor quatre joves actors se sotmeten al difícil repte de fer una obra de teatre, una obra que explora, a més, un tema complex i de rabiosa actualitat. L'obra de Lutz Hübner és una història basada en fets reals de violència masclista que van succeir el 2004 a la ciutat de Hagen (Alemanya). 17.00 h | ORIHIME Rihime música i ombres | Bastió de sa Font | 30 min Orihime és un espectacle que combina projeccions, dibuix en directe, espai sonor i moviment corporal per a crear una experiència immersiva que fusiona tècniques tradicionals i noves tecnologies. Nous horitzons s'obren a través de gestos arquetípics i contemporanis, instruments ancestrals i recursos digitals. Blanca Alonso, Kaori Ishihara, creació i interpretació 17.45 h | CLIC, CUANDO TODO CAMBIA Teatre | Jazzbah | 65 min Una obra d’Amaranta Osorio i Itziar Pascual que parla d'un moment vital ple de recerques, descobriments i inseguretats, però també de la importància de compartir les nostres pors i els nostres somnis, la necessitat d'escoltar els més joves i d'acostar-nos a ells amb amor i responsabilitat. 19.00 h | ELLA, REGADORA Dansa contemporània | Pla de Sant Joan, 27 | 25 min Maya Triay, creadora i intèrpret Un solo de dansa-performance que implica una recerca constant in situ de llocs encara desconeguts, fins i tot per a la mateixa artista. La regadora com a instrument que s'utilitza per a nodrir la terra, per a cuidar-la i alimentar la vida. «Estar como una regadera» com a símbol de bogeria, de peculiaritat, d'estranyesa. 19.45 h | ROMANTICISME MENORQUÍ Música clàssica | Església del Socors | 30 min Marc Pere Pascual i Villalonga, tuba Georgina Masanés Pons, piano El tubista menorquí recupera un conjunt d'àries sacres escrites a la Menorca del segle XIX i adapta les seves harmonies per a crear uns colors musicals coherents entre els principals compositors de la nostra illa mediterrània. Una oportunitat per a deixar de costat les obres virtuoses i centrar-se en altres aspectes com la musicalitat. Un exemple harmoniós del valor de la recerca artística i la recuperació d'arxius per a fer música per al present. 20.30 h | PERLA Teatre de creació | Cas Comte (Pl. des Born, 2) | 70 min Francesca Vadell Cubells, Marta Asamar García, Cèlia Castellano Algaba, Noèlia Fajardo Franch, actrice; Mariatònia Salas Brunet, mirada externa Perla integra diferents llenguatges teatrals que, amb dosis d'humor, de crítica, d'humilitat i de sensibilitat, vol arribar als nuclis i fonaments de nosaltres mateixes. Perla és un mosaic format per les oralitats de les dones obreres entrevistades, pels objectes quotidians del món de l'àvia que es descobreixen com a entitats dipositàries de memòria, i per l'arxiu fotogràfic familiar. 22.00 h | HATO GATÓ Música d'arrel | Albufera des Pla | 70 min Un ensemble musical de percussions i veus que compta amb un original repertori amb molts temes que ressonen, ja que són part de la memòria que tots portem dins. Músics i tambors bateguen, generant una energia que arriba directa al cor. Un grup format per 15 dones i homes, dirigit per José Llorach, seran els qui guiïn aquest viatge entre cultures, música i tradició.
Una residència i el premi Pedra Viva 2023
Pedra en Viu també ofereix una residència artística durant el dia posterior a la mostra, amb la intenció de crear xarxes entre les diferents disciplines artístiques i les companyies de les illes. Durant aquesta jornada professional, s'oferiran xerrades, debats i tallers, enguany impartits per Guillem Albà, qui també formarà part del jurat professional, responsable de triar la proposta guanyadora del premi Pedra Viva 2023, valorat en 500€, que s'atorga a la peça més ben valorada de la mostra.
